
Text rozhodnutia
Súd: Krajský súd Bratislava Spisová značka: 4Sp/13/2016 Identifikačné číslo súdneho spisu: 1016200168 Dátum vydania rozhodnutia: 16. 05. 2016 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2016:1016200168.1 Uznesenie Krajský súd v Bratislave v právnej veci navrhovateľa: Ministerstvo vnútra Slovenskej republiky, Pribinova 2, Bratislava proti odporcovi: Okresný úrad Bratislava, pozemkový a lesný odbor, Trenčianska 55, Bratislava, za účasti B. W. G., I. XX, Z., zastúpenej pánom JUDr. Miroslavom Pekárom, advokátom, Krížna 44, Bratislava v konaní o opravnom prostriedku navrhovateľa zo dňa 3.2.2016 proti rozhodnutiu odporcu Č.k.: 5588/04, 1229/15, Zn.: OU-BA-PLO-2015/228715/ZBE zo dňa 7.12.20015 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 8.2.2016 bol konajúcemu Krajskému súdu v Bratislave (ďalej len „súd“) doručený návrh (opravný prostriedok) navrhovateľa zo dňa 3.2.2016 proti rozhodnutiu odporcu Zn.: OU-BA-PLO-2015/228715/ ZBE zo dňa 7.12.20015 (ďalej len „napadnuté rozhodnutie“). Ako to je zrejmé z obsahu pripojeného administratívneho spisu odporcu, napadnuté rozhodnutie, ktoré obsahovalo riadne poučenie o možnosti podať voči nemu opravný prostriedok v lehote 30 dní odo dňa jeho doručenia, bolo navrhovateľovi doručené dňa 22.12.2015. Tridsiatym, teda posledným dňom lehoty na podanie opravného prostriedku bol deň 21.1.2016 (ktorý pripadol na štvrtok). Ako to je zrejmé z prezentačnej pečiatky Pošty Bratislava 1, zásielka s opravným prostriedkom bola podaná na tejto pošte 5.2.2016, teda 15. deň po uplynutí odvolacej lehoty. Podľa ust. § 250m ods. 2 Občianskeho súdneho poriadku (ďalej len „O.s.p.“) návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Ak rozhodnutie neobsahuje poučenie o opravnom prostriedku alebo ak obsahuje nesprávne poučenie, možno ho napadnúť do šiestich mesiacov od jeho doručenia. Podľa ust. § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Pretože návrh - opravný prostriedok voči napadnutému rozhodnutiu odporcu bol podaný obneskorene, rozhodol súd tak, ako to je uvedené vo výrokovej časti tohto uznesenia O trovách konania súd rozhodol v súlade s analogickým použitím ust. § 146 ods.1, písm. c), O.s.p.. V konaní zúčastnená osoba si náhradu trov svojho právneho zastúpenia neuplatnila. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p).

